Komisjoni määrus (EÜ) nr 2334/98,

29. oktoober 1998,

milles sätestatakse erandina määrustest (EMÜ) nr 3665/87, (EMÜ) nr 3719/88 ja (EÜ) nr 1372/95 erimeetmed kodulinnuliha sektoris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. oktoobri 1975. aasta määrust (EMÜ) nr 2777/75 kodulinnulihaturu ühise korralduse kohta, [1] viimati muudetud komisjoni määrusega (EÜ) nr 2916/95, [2] eriti selle artikli 8 lõiget 12 ja artiklit 15,

ning arvestades, et

nõukogu määruses (EMÜ) nr 565/80, [3] nagu seda on muudetud määrusega (EMÜ) nr 2026/83, [4] on sätestatud eksporditoetuste ettemaksmise üldeeskirjad põllumajandustoodete osas;

komisjoni määrusega (EMÜ) nr 3665/87, [5] viimati muudetud määrusega (EÜ) nr 604/98, [6] kehtestatakse põllumajandustoodete eksporditoetuste süsteemi kohaldamise üksikasjalikud ühiseeskirjad;

komisjoni määrusega (EMÜ) nr 3719/88, [7] viimati muudetud määrusega (EÜ) nr 1044/98, [8] kehtestatakse põllumajandustoodete impordi- ja ekspordilitsentside ning eelkinnitussertifikaatide süsteemi kohaldamise üksikasjalikud ühiseeskirjad;

komisjoni määrusega (EÜ) nr 1372/95, [9] viimati muudetud määrusega (EÜ) nr 1009/98, [10] kehtestatakse kodulinnulihasekori ekspordilitsentside süsteemi üksikasjalikud rakenduseeskirjad;

alates 1998. aasta augusti teisest poolest Venemaa turul valitsevad probleemid on tõsiselt kahjustanud eksportijate majanduslikke huve ning seeläbi tekkinud olukord on nõrgendanud määrustes (EMÜ) nr 565/80, (EMÜ) nr 3665/87 ja (EMÜ) nr 3719/88 sätestatud ekspordivõimalusi;

seepärast on vaja selliseid kahjulikke tagajärgi piirata, võttes vastu erimeetmeid ning pikendades mõningaid toetuste suhtes kohaldatavate määrustega kehtestatud tähtaegu, et eespool nimetatud asjaolude tõttu pooleli jäänud eksporditoimingud võiks lõpule viia;

kõrvalekalletest peaksid tulu saama üksnes need ettevõtjad, kes tõendavad eelkõige nõukogu määruse (EMÜ) nr 4045/89 [11] (viimati muudetud määrusega (EÜ) nr 3235/94) [12] artikli 1 lõikes 2 osutatud dokumentide alusel, et litsentse taotledes seati eesmärgiks eksport Venemaale;

sündmuste arengut silmas pidades peaks käesolev määrus jõustuma viivitamata ning seda tuleks kohaldada alates 1. augustist 1998;

käesolevas määruses sätestatud meetmed on kooskõlas linnuliha- ja munaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Käesolevat määrust kohaldatakse määruse (EMÜ) nr 2777/75 artikli 1 lõikes 1 loetletud toodete suhtes, mille kohta on kooskõlas määrusega (EÜ) nr 1372/95 väljastatud ekspordilitsentsid, mille lahtris 7 on märge "Venemaa" või muu Venemaaga ühes ja samas komisjoni määruse (EÜ) nr 1516/98 [13] lisas määratletud toetusevööndis asuv riik.

2. Viimasel juhul kohaldatakse käesolevat määrust vaid siis, kui ettevõtja tõendab väljastavat asutust rahuldaval viisil, et litsentse taotleti Venemaale eksportimise eesmärgil.

Väljastava asutuse hinnang põhineb eelkõige määruse (EMÜ) nr 4045/89 artikli 1 lõikes 2 osutatud äridokumentidel.

Artikkel 2

Litsentsiomaniku taotluse korral pikendatakse enne 1998. aasta 29. augustit taotletud ja määruse (EÜ) nr 1372/95 kohaselt väljastatud ekspordilitsentside kehtivust 60 päeva võrra, välja arvatud litsentsid, mille kehtivusaeg lõppes enne 1. augustit 1998.

Artikkel 3

Määruse (EMÜ) nr 3665/87 artikli 23 lõikes 1 ja artikli 33 lõike 1 teises lõigus osutatud vastavalt 15 %list ja 20 %list suurendamist ei kohaldata ekspordi suhtes, mis toimub enne 29. augustit 1998 taotletud litsentside alusel, kui tolliformaalsused kolmandas riigis tarbimisse laskmiseks on täidetud pärast nimetatud kuupäeva.

Artikkel 4

Toodete suhtes, mille puhul ekspordiga seotud tolliformaalsused täideti enne 29. augustit 1998 või mille suhtes kehtis enne seda kuupäeva mõni määruse (EMÜ) nr 565/80 artiklites 4 ja 5 osutatud kord, pikendatakse määruse (EMÜ) nr 3719/88 artikli 30 lõike 1 punkti b alapunktis i ning määruse (EMÜ) nr 3665/87 artikli 4 lõikes 1 ja artikli 32 lõikes 1 osutatud 60päevast tähtaega eksportija taotluse korral 150 päevani.

Artikkel 5

Igal neljapäeval teatavad liikmesriigid komisjonile eelmise nädala jooksul iga eespool nimetatud meetmega hõlmatud toodete koguse.

Artikkel 6

Käesolev määrus jõustub Euroopa Ühenduste Teatajas avaldamisele järgneval päeval.

Käesolevat määrust kohaldatakse alates 1. augustist 1998.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. oktoober 1998

Komisjoni nimel

komisjoni liige

Franz Fischler

[1] EÜT L 282, 1.11.1975, lk 77.

[2] EÜT L 305, 29.12.1995, lk 49.

[3] EÜT L 62, 7.3.1980, lk 5.

[4] EÜT L 199, 22.7.1983, lk 12.

[5] EÜT L 351, 14.12.1987, lk 1.

[6] EÜT L 80, 18.3.1998, lk 19.

[7] EÜT L 331, 2.12.1988, lk 1.

[8] EÜT L 149, 20.5.1998, lk 11.

[9] EÜT L 133, 17.6.1995, lk 26.

[10] EÜT L 145, 15.5.1998, lk 8.

[11] EÜT L 388, 30.12.1989, lk 18.

[12] EÜT L 338, 28.12.1994, lk 16.

[13] EÜT L 200, 16.7.1998, lk 26.

--------------------------------------------------